CELEX: 32017R2168
Language: ro
Date: 2017-09-20 00:00:00
Title: Regulamentul delegat (UE) 2017/2168 al Comisiei din 20 septembrie 2017 de modificare a Regulamentului (CE) nr. 589/2008 al Comisiei în ceea ce privește standardele de comercializare pentru ouăle de găini crescute în aer liber, în cazul în care accesul găinilor la spații exterioare este restricționat

22.11.2017   
            
            
               RO
            
            
               Jurnalul Oficial al Uniunii Europene
            
            
               L 306/6
            
         REGULAMENTUL DELEGAT (UE) 2017/2168 AL COMISIEI
   din 20 septembrie 2017
   de modificare a Regulamentului (CE) nr. 589/2008 al Comisiei în ceea ce privește standardele de comercializare pentru ouăle de găini crescute în aer liber, în cazul în care accesul găinilor la spații exterioare este restricționat
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 75 alineatul (2),
   întrucât:
   
               (1)
            
            
               Regulamentul (CE) nr. 589/2008 al Comisiei (2) stabilește normele de punere în aplicare a Regulamentului (CE) nr. 1234/2007 al Consiliului (3) în ceea ce privește standardele de comercializare aplicabile ouălor. În special, punctul 1 din anexa II la Regulamentul (CE) nr. 589/2008 stabilește cerințe minime pentru „ouăle de găini crescute în aer liber”.
            
         
               (2)
            
            
               Regulamentul (UE) nr. 1308/2013 a înlocuit Regulamentul (CE) nr. 1234/2007 și împuternicește Comisia să adopte acte delegate în acest domeniu, în conformitate cu articolul 227.
            
         
               (3)
            
            
               Punctul 1 litera (a) din anexa II la Regulamentul (CE) nr. 589/2008 prevede o perioadă de derogare pentru comercializarea ouălor ca „ouă de găini crescute în aer liber” în cazurile restricționării accesului la spații exterioare din cauza restricțiilor adoptate în temeiul legislației Uniunii, inclusiv a restricțiilor veterinare de protecție a sănătății publice și animale, dar pentru o perioadă de maximum 12 săptămâni. Ca urmare a apariției focarelor grave de gripă aviară în Uniune, este necesar să se prevadă o perioadă de derogare mai lungă și să se clarifice suplimentar normele, în vederea punerii în aplicare armonizate în întreaga Uniune, în special în ceea ce privește momentul de începere al perioadei de derogare.
            
         
               (4)
            
            
               Prin urmare, anexa II la Regulamentul (CE) nr. 589/2008 ar trebui modificată în consecință.
            
         
               (5)
            
            
               Pentru a se garanta punerea în aplicare imediată a acestei măsuri, prezentul regulament ar trebui să intre în vigoare în a treia zi de la data publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 589/2008 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 septembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 589/2008 al Comisiei din 23 iunie 2008 de stabilire a normelor de aplicare a Regulamentului (CE) nr. 1234/2007 al Consiliului privind standardele de comercializare aplicabile ouălor (JO L 163, 24.6.2008, p. 6).
   
      (3)  Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (JO L 299, 16.11.2007, p. 1).
   
      ANEXĂ
      
         Cerințele minime care trebuie îndeplinite de sistemele de producție pentru diferitele modalități de creștere a găinilor ouătoare
      
      
               
                  1.
               
               
                  „Ouăle de găini crescute în aer liber” trebuie să fie produse în sisteme de producție care îndeplinesc cel puțin condițiile stabilite la articolul 4 din Directiva 1999/74/CE a Consiliului (1).
                  Următoarele condiții trebuie îndeplinite, în special:
                  
                              (a)
                           
                           
                              găinile trebuie să aibă pe parcursul zilei un acces neîntrerupt la spații exterioare. Cu toate acestea, această cerință nu exclude faptul ca un producător să restrângă, pentru o perioadă limitată de timp din cursul dimineții, accesul la aceste spații, în conformitate cu bunele practici agricole, inclusiv cu bunele practici de creștere a animalelor.
                              În cazul în care măsurile adoptate în temeiul dreptului Uniunii necesită restricționarea accesului găinilor la spații exterioare pentru a proteja sănătatea publică sau animală, ouăle pot fi comercializate sub denumirea de „ouă de găini crescute în aer liber”, în pofida dispozițiilor acestei restricții, cu condiția ca găinile ouătoare să nu fi avut accesul la spații exterioare restricționat pentru o perioadă neîntreruptă de mai mult de 16 săptămâni. Perioada maximă respectivă începe de la data la care a fost restricționat efectiv accesul la spații exterioare al respectivului grup de găini, care au fost puse împreună în același timp;
                           
                        
                              (b)
                           
                           
                              spațiul exterior accesibil găinilor trebuie să fie, în cea mai mare parte, plin de vegetație și nu poate face obiectul nici unei alte utilizări decât livadă, zonă cu arbori sau pășune, cu condiția ca această ultimă utilizare să fie autorizată de autoritățile competente;
                           
                        
                              (c)
                           
                           
                              densitatea populării spațiului exterior nu poate în niciun moment să depășească 2 500 de găini pe hectarul de teren pus la dispoziția acestora, adică o găină la patru metri pătrați. Cu toate acestea, în situația în care fiecare găină dispune de minimum 10 metri pătrați și se practică o rotație, iar găinile au acces liber la tot spațiul, pe parcursul întregii vieți a grupului de găini, fiecare spațiu închis utilizat trebuie să asigure cel puțin 2,5 metri pătrați pentru fiecare găină;
                           
                        
                              (d)
                           
                           
                              spațiile exterioare nu se pot întinde dincolo de o rază de 150 de metri de la trapa de ieșire cea mai apropiată. Cu toate acestea, o extensie până la 350 de metri de la trapa de ieșire cea mai apropiată este autorizată, cu condiția ca un număr suficient de adăposturi vizate la articolul 4 alineatul (1) punctul 3 litera (b) subpunctul (ii) din Directiva 1999/74/CE să fie uniform repartizat pe totalitatea spațiului exterior în proporție de cel puțin patru adăposturi pe hectar.
                           
                        
            
               
                  2.
               
               
                  „Ouăle de găini crescute în hale la sol” trebuie să fie produse în sisteme de producție care îndeplinesc cel puțin condițiile stabilite la articolul 4 din Directiva 1999/74/CE.
               
            
               
                  3.
               
               
                  „Ouăle de găini crescute în baterii” trebuie să fie produse în sisteme de producție care îndeplinesc cel puțin:
                  
                              (a)
                           
                           
                              condițiile stabilite la articolul 5 din Directiva 1999/74/CE, până la 31 decembrie 2011; sau
                           
                        
                              (b)
                           
                           
                              condițiile stabilite la articolul 6 din Directiva 1999/74/CE.
                           
                        
            
               
                  4.
               
               
                  Statele membre pot autoriza derogări de la punctele 1 și 2 din prezenta anexă pentru fermele cu mai puțin de 350 de găini ouătoare sau pentru fermele de creștere a găinilor ouătoare pentru înmulțire în ceea ce privește obligațiile vizate la articolul 4 alineatul (1) punctul 1 litera (d), teza a doua și la articolul 4 alineatul (1) punctul 1 litera (e), la articolul 4 alineatul (1) punctul 2, la articolul 4 alineatul (1) punctul 3 litera (a) subpunctul (i) și la articolul 4 alineatul (1) punctul 3 litera (b) subpunctul (i) din Directiva 1999/74/CE.
               
            
         (1)  Directiva 1999/74/CE a Consiliului din 19 iulie 1999 de stabilire a standardelor minime pentru protecția găinilor ouătoare (JO L 203, 3.8.1999, p. 53).